અત્યારે અહીં જમીન પર ફેંકી દીધેલો એ ખેસ એ અધિકારીએ પછી ખભે ન નાખ્યો. મહારાજે તેમ જ બીજા અધિકારીઓએ એમને ખૂબ ખૂબ સમજાવ્યા, પણ એ તો પોતાના નિર્ણયમાં મક્કમ રહ્યા. પછી તો જિંદગીભર એમણે ક્યારેય ખેસ-ધારણ ન કર્યો તે ન જ કર્યો. આ બનાવ બની ગયો એનો એમને અંતર એવો આઘાત લાગ્યો હતો કે ખેસને કાયમ માટે તિલાંજલિ આપી દીધી. એ દિવસે મિજબાનીની બધી મજા મારી ગઈ. એક ઘેરો સન્નાટો ચારે બાજુ છવાઈ ગયો. મહારાજાના પસ્તાવાનો પણ પાર ન રહ્યો. હસવામાંથી ખસવું થઈ ગયું હતું. અધિકારી હતા ઓછાબોલા. પણ મૌન રહીને જમીન પર ખેસ નાખી દઈ, એમણે પોતાનો જે રોષ વિનયપૂર્વક વ્યક્ત કર્યો એણે મહારાજની પણ આંખો ખોલી નાખી. ત્યાર પછી મહારાજે એ અધિકારીની મજાક તો ક્યારેય કરી જ નહિ; પણ બીજાની મશ્કરી મજાક કરવામાં પણ પૂરો સંયમ જાળવવા માંડ્યો.